cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.836
title: การศึกษาความสัมพันธ์ระหว่างราคาน้ำมัน ค่าเงินดอลลาร์ และดัชนีตลาดหุ้นในสหรัฐอเมริกาต่อราคาทองคำช่วงการแพร่ระบาดของเชื้อโควิด-19

description: การค้นคว้าอิสระนี้มีวัตถุประสงค์ เพื่อศึกษาความสัมพันธ์ของทรัพย์สินทั้งสาม ได้แก่ ค่าเงินดอลลาร์สหรัฐฯ ราคาน้ำมันดิบและดัชนีตลาดหุ้นสหรัฐฯ ต่อการเคลื่อนไหวของราคาทองคำในตลาดโลกอย่างมีนัยสำคัญเชิงสถิติช่วงการแพร่ระบาดของเชื้อ COVID-19 หรือไม่ โดยแบบจำลองที่ใช้ในการศึกษาความสัมพันธ์ คือ แบบจำลอง ARIMA เพื่อคำนวณค่าสัมประสิทธิ์ในการบ่งบอกความสัมพันธ์ระหว่างทรัพย์สิน โดยรวบรวมราคาข้อมูลอนุกรมเวลารายวันของราคาทองคำ ค่าเงินดอลลาร์สหรัฐฯ ราคาน้ำมันและดัชนีตลาดหุ้นสหรัฐฯ ตั้งแต่วันที่ 13 มีนาคม พ.ศ.2560 ถึง 11 พฤษภาคม พ.ศ.2566 และใช้แบบจำลอง GARCH ในการแยกผลของข่าวออกจากแบบจำลองความสัมพันธ์ จากการศึกษาพบว่า ค่าเงินดอลลาร์สหรัฐฯ มีความสัมพันธ์ในเชิงลบต่อการเปลี่ยนแปลงของราคาทองคำทั้งก่อนและระหว่างเกิดการระบาดของเชื้อ COVID-19 ส่วนราคาน้ำมันดิบสหรัฐฯ มีความสัมพันธ์กับราคาทองคำในเชิงบวกในช่วงหลังสหรัฐฯ เปิดประเทศ อันมีสาเหตุจากแรงกดดันจากภาวะสงคราม และโดยทั่วไปดัชนีตลาดหุ้นและราคาทองคำมักจะเคลื่อนที่ผกผันกันเนื่องจากทองคำทำหน้าที่เป็นทรัพย์สินที่ช่วยกระจายการลงทุน แต่ในช่วงก่อนสหรัฐฯ เปิดประเทศพบว่าดัชนีตลาดหุ้นสหรัฐฯ มีความสัมพันธ์ในเชิงบวกกับราคาทองคำ ซึ่งอาจมีสาเหตุจากอัตราดอกเบี้ยที่ลดลง
DOI: 10.14457/tu.the.2022.837
title: ผลกระทบโรคติดเชื้อไวรัสโคโรนาต่อธุรกิจอสังหาริมทรัพย์ในตลาดหลักทรัพย์แห่งประเทศไทย

description: การศึกษาค้นคว้าอิสระนี้มีเพื่อศึกษาถึงผลกระทบของการแพร่ระบาดเชื้อไวรัสโคโรนา ต่อบริษัทจดทะเบียนกลุ่มอสังหาริมทรัพย์ในตลาดหลักทรัพย์แห่งประเทศไทย (SET100) ซึ่งวัดด้วยอัตราส่วนทางการเงินดังนี้ อัตราส่วนเงินทุนหมุนเวียน อัตราหมุนเวียนของสินทรัพย์ อัตราส่วนหนี้สิน อัตราส่วนหนี้สินต่อส่วนของผู้ถือหุ้น อัตราส่วนความสามารถในการจ่ายดอกเบี้ย อัตรากำไรจากการดำเนินงาน อัตรากำไรสุทธิ อัตราผลตอบแทนจากสินทรัพย์ และอัตราผลตอบแทนของผู้ถือหุ้น โดยวิเคราะห์ข้อมูลตั้งแต่พ.ศ. 2560 ถึง พ.ศ. 2564 ทั้งหมดจำนวน 70 ชุดข้อมูล ด้วยวิธี Analysis of Covariance (ANCOVA) และพบว่าการแพร่ระบาดของ COVID-19 ส่งผลต่อบริษัทจดทะเบียน กลุ่มอสังหาริมทรัพย์ในตลาดหลักทรัพย์แห่งประเทศไทย (SET100) โดยทำให้อัตรากำไรสุทธิและอัตราผลตอบแทนจากสินทรัพย์ลดลง นอกจากนี้ศึกษาถึงผลกระทบจากการแพร่ระบาดต่ออัตราส่วนทางการเงินรายบริษัทในกลุ่มตัวอย่าง โดยวิเคราะห์ด้วยวิธี Point Biserial Correlation พบว่าอัตราผลตอบแทนจากสินทรัพย์และอัตราผลตอบแทนของผู้ถือหุ้นภายหลังการแพร่ระบาดของบริษัทส่วนมากลดลงอย่างมีนัยสำคัญ
DOI: 10.14457/tu.the.2022.838
title: ความสัมพันธ์ระหว่างความเครียดทางการเงินและการกำกับดูแลกิจการที่ส่งผลต่อการตกแต่งกำไรในช่วงการระบาดของ COVID-19: กรณีศึกษา SET100

description: งานวิจัยนี้มีวัตถุประสงค์เพื่อศึกษาความสัมพันธ์ระหว่างความเครียดทางการเงิน การกํากับดูแลกิจการ และการตกแต่งกําไรแบบรายการคงค้าง และการตกแต่งกําไรแบบรายการทางธุรกิจในช่วงของการระบาดของโควิด-19 สําหรับบริษัทจดทะเบียนในตลาดหลักทรัพย์แห่งประเทศไทยในกลุ่มดัชนี SET100 ยกเว้นบริษัทในอุตสาหกรรมทางการเงิน โดยมีระยะเวลาตั้งแต่ปี 2562 –2565 รวมข้อมูลทั้งหมด 342 ค่าสังเกต การศึกษาครั้งนี้ใช้การวิเคราะห์สถิติเชิงพรรณนาและสถิติเชิงอนุมานในการวิเคราะห์ข้อมูล ผลการศึกษาพบว่า มีเพียงการกํากับดูแลกิจการเท่านั้นที่ส่งผลกระทบเชิงลบต่อการตกแต่งกําไรแบบรายการคงค้าง และหากพิจารณาความสัมพันธ์ของตัวแปรทั้งหมดแล้ว พบว่า การระบาดของโควิด-19 และความเครียดทางการเงินไม่มีความสัมพันธ์อย่างมีนัยสําคัญต่อการตกแต่งกําไรแบบรายการคงค้าง และการตกแต่งกําไรแบบรายการทางธุรกิจ นอกจากนี้ยังพบว่า ขนาดของบริษัทมีผลกระทบเชิงบวกต่อการตกแต่งกําไรแบบรายการคงค้าง และรายการทางธุรกิจ ขนาดของสํานักงานตรวจสอบบัญชีหรือการใช้บริการงานตรวจสอบบัญชีจากบริษัท Big 4 ส่งผลกระทบเชิงบวกต่อการตกแต่งกําไรแบบรายการคงค้าง และไม่มีความสัมพันธ์อย่างมีนัยสําคัญต่อการตกแต่งกําไรแบบรายการทางธุรกิจ และอัตราส่วนหนี้สินรวมต่อสินทรัพย์รวม ไม่มีความสัมพันธ์อย่างมีนัยสําคัญต่อการตกแต่งกําไรแบบรายการคงค้าง แต่ส่งผลกระทบเชิงบวกต่อการตกแต่งกําไรแบบรายการทางธุรกิจของบริษัท
DOI: 10.6084/m9.figshare.24203970
title: DISCIE data

description: Data accompanying the DISCIE code
DOI: 10.14457/tu.the.2022.839
title: การศึกษาคุณสมบัติของผู้สอบบัญชีรับอนุญาตในประเทศไทยเปรียบเทียบกับประเทศออสเตรเลีย

description: การวิจัยครั้งนี้มีวัตถุประสงค์เพื่อศึกษาคุณสมบัติของผู้สอบบัญชีรับอนุญาตในประเทศไทยเปรียบเทียบกับประเทศออสเตรเลียในหลากหลายมิติ ได้แก่ ด้านคุณสมบัติด้านการศึกษา ด้านประสบการณ์ กระบวนการต่าง ๆ เพื่อเป็นผู้สอบบัญชีรับอนุญาต การคงสภาพการเป็นผู้สอบบัญชีรับอนุญาตโดยการพัฒนาวิชาชีพอย่างต่อเนื่อง และด้านอื่นที่น่าสนใจที่ผู้วิจัยได้นำมาวิเคราะห์เปรียบเทียบคุณสมบัติเพื่อนำมาเสนอแนะเป็นแนวทางแก่สภาวิชาชีพบัญชีอันมีจุดประสงค์เพื่อพัฒนาและมุ่งยกระดับมาตรฐานวิชาชีพให้เท่าเทียมสากล จากการศึกษาพบว่าคุณสมบัติของผู้สอบบัญชีรับอนุญาตในประเทศไทยและออสเตรเลียคล้ายคลึงกันในด้านคุณสมบัติด้านการศึกษา ประสบการณ์ที่กำหนดชั่วโมงเท่ากัน การแบ่งประเภทของการพัฒนาวิชาชีพอย่างต่อเนื่องที่มีหลักเกณฑ์คล้ายกันแต่จะต่างกันในรายละเอียดยิบย่อยที่แต่ละสถาบันปรับให้เหมาะสมกับตนเอง ส่วนสิ่งที่ต่างคือทางเลือกที่ประเทศออสเตรเลียมีให้กับนักบัญชีในการเก็บชั่วโมงงานทั้งด้านประสบการณ์และการพัฒนาวิชาชีพอย่างต่อเนื่อง ที่มีหลากหลายกว่าประเทศไทย รวมถึงกระบวนการเพื่อเป็นผู้สอบบัญชีรับอนุญาตผ่านหลักสูตรสำหรับการเป็นผู้สอบบัญชีโดยเฉพาะ และการมีใบรับรองการปฏิบัติสาธารณะที่ผู้เป็นผู้สอบบัญชีต้องถือ โดยทางผู้จัดทำได้มีข้อเสนอแนะให้มีการนำทางเลือกจากสถาบันต่าง ๆ ในประเทศออสเตรเลียมาปรับใช้ จัดทำให้มีหลักสูตรสำหรับการเป็นผู้สอบบัญชี รวมถึงการมีผู้ให้คำปรึกษาตลอดการฝึกงาน
DOI: 10.14457/tu.the.2022.840
title: การประเมินความพึงพอใจของพนักงานในการใช้ระบบ HRIS และการวิเคราะห์ความคุ้มค่าของระบบ HRIS ของบริษัทธุรกิจส่งออกเสื้อผ้าขนาดเล็ก XYZ ในเขตกรุงเทพมหานคร

description: ปัจจุบันปฏิเสธไม่ได้เลยว่า เทคโนโลยีสารสนเทศนั้นได้เข้ามามีบทบาทอย่างมากในปัจจุบัน ซึ่งทางองค์กรในแต่ละองค์กรนั้นได้ตระหนักถึงความสำคัญในการนำเอาระบบสารสนเทศมาปรับใช้ในองค์กร ทั้งในเรื่องของสารสนเทศทางการบัญชี สารสนเทศทางการบริหารงานบุคลากร และสารสนเทศทางการตลาด เป็นต้น การนำเอาระบบ HRIS มาใช้ในการบริหารทรัพยากรมนุษย์จะช่วยลดความซ้ำซ้อนในการทำงาน ทำให้มีเวลาสำหรับการตัดสินใจและวางแผนกลยุทธ์มากขึ้น และลดเวลาในการบริหารข้อมูลที่ต้องทำวันต่อวันซึ่งมีเป็นจำนวนมาก ทำให้การปฏิบัติงานมีประสิทธิภาพมากขึ้น บริษัท XYZ เป็นบริษัทขนาดเล็กที่ผลิตเสื้อผ้าสำเร็จรูป เพื่อส่งออก ได้นำระบบ HRIS มาใช้งาน เป็นการใช้ระบบที่ทำให้ผู้บริหารสามารถทราบข้อมูลเกี่ยวกับพนักงานขาดลา มาสายได้ง่ายขึ้น คิดเงินเดือน เก็บระบบได้รวดเร็วกระชับ ทำให้เกิดความสะดวกรวดเร็วในการอนุมัติงานจะต้องเป็นไปตามที่อำนาจของหัวหน้างานของแต่ละบุคคลเท่านั้น ซึ่งสิ่งเหล่านี้ทำได้จากระบบ HRIS ระบบจะส่งให้หัวหน้างานอนุมัติ และรายงานผลให้แผนกทรัพยากรบุคคลรู้ได้ในทันที และคนที่จะเป็นคนอนุมัตินั้นจะต้องเป็นผู้ที่เป็นหัวหน้าของแต่ละบุคคลนั้นนั้นเท่านั้น จากปัญหาดังกล่าวข้างต้นจึงเป็นที่มาของการวิจัยครั้งนี้ในการที่จะค้นหาตามปัจจัยต่างๆ ที่ส่งผลต่อความพึงพอใจของผู้ใช้ระบบ HRIS รวมทั้งความคุ้มค่าในการนำเอาระบบ HRIS มาใช้กับบริษัท เพื่อให้องค์กรสามารถนำผลที่ได้จากการวิจัยไปใช้ในการพัฒนาและปรับปรุงระบบให้มีประสิทธิภาพมากยิ่งขึ้น งานวิจัยนี้มีวัตถุประสงค์เพื่อประเมินความพึงพอใจของพนักงานในการใช้ระบบ HRIS และวิเคราะห์ความคุ้มค่าของระบบ HRIS ของบริษัท XYZ โดยศึกษาในมิติด้านเนื้อหาของระบบ (Content) ความถูกต้องแม่นยำของระบบ (Accuracy) รูปแบบของระบบ (Format) ความง่ายในการใช้ระบบ (Ease of Use) ความรวดเร็วของระบบ (Timeless) ต้นทุนในการติดตั้ง ใช้งาน และบำรุงรักษาระบบ รวมถึงประโยชน์ด้านประสิทธิภาพการทำงาน (Efficiency) ข้อมูลและการตัดสินใจ การลดต้นทุน และความพึงพอใจและความคุ้มค่าของการนำเอาระบบ HRIS มาใช้ โดยประชากรเป็นพนักงานในบริษัท XYZ ซึ่งเป็นบริษัทขนาดเล็กทำธุรกิจส่งออกเสื้อผ้า ซึ่งดำเนินการเก็บรวบรวมข้อมูลตัวอย่างผ่านแบบสอบถาม และได้รับข้อมูลแบบสอบถามที่มีความครบถ้วน สมบูรณ์ทั้งสิ้น 70 ชุด และดำเนินการสัมภาษณ์พนักงานระดับหัวหน้างานเพิ่มเติมจำนวนทั้งสิ้น 3 คนผลการวิจัยพบว่าโดยส่วนใหญ่พนักงานบริษัท XYZ มีความพึงพอใจในการใช้ระบบ HRIS รวมทั้งบริษัท XYZ ได้รับความคุ้มค่าในการนำเอาระบบ HRIS มาใช้เป็นอย่างมาก ถึงแม้ว่าในตอนแรกจะมีค่าใช้จ่ายค่อนข้างสูง แต่การนำเอาระบบ HRIS มาใช้นั้น ส่งผลคุ้มค่ามากในระยะยาวของบริษัท เพราะระบบ HRIS สามารถช่วยลดต้นทุนได้ในระยะยาว จึงทำให้การนำเอาระบบ HRIS มาใช้กับบริษัทนั้นเกิดความพึงพอใจ และคุ้มค่าเป็นอย่างมาก
DOI: 10.14457/tu.the.2022.841
title: การศึกษาเปรียบเทียบคุณสมบัติของผู้สอบบัญชีรับอนุญาตทั่วไปในประเทศไทยและประเทศไอร์แลนด์

description: การค้นคว้าอิสระนี้มีวัตถุประสงค์เพื่อศึกษาความแตกต่างของข้อกำหนดและแนวคิดในการกำหนดคุณสมบัติของผู้สอบบัญชีรับอนุญาตทั่วไปในประเทศไทยและประเทศไอร์แลนด์ และสรุปเป็นข้อเสนอแนะในการปรับปรุงข้อกำหนดเกี่ยวกับคุณสมบัติของผู้สอบบัญชีรับอนุญาตทั่วไปในประเทศไทย จากการศึกษาพบว่า ประเทศไทยและประเทศไอร์แลนด์มีวิวัฒนาการของกฎหมาย ข้อบังคับ และหน่วยงานที่เกี่ยวข้องกับคุณสมบัติของผู้สอบบัญชีรับอนุญาตทั่วไปที่แตกต่างกัน แต่ข้อกำหนดเกี่ยวคุณสมบัติของผู้สอบบัญชีรับอนุญาตทั่วไปในปัจจุบัน ทั้งด้านการฝึกหัดงาน การทดสอบวิชาชีพ คุณสมบัติและข้อกำหนดอื่น ๆ และการรักษาสถานะของผู้สอบบัญชีรับอนุญาตทั่วไปไม่แตกต่างกันในสาระสำคัญข้อเสนอแนะเชิงนโยบายจากการศึกษานี้ครอบคลุมข้อกำหนดเกี่ยวคุณสมบัติของผู้สอบบัญชีรับอนุญาตทั่วไปด้านการฝึกหัดงานคือการปรับปรุงโครงสร้างรายงานการฝึกหัดงาน ด้านการทดสอบวิชาชีพคือการเพิ่มขอบเขตเนื้อหาที่สภาวิชาชีพบัญชีให้ความเห็นชอบ และด้านการรักษาสถานะของผู้สอบบัญชีรับอนุญาตทั่วไปคือการเพิ่มความยืดหยุ่นในการชั่วโมงพัฒนาความรู้ต่อเนื่องทางวิชาชีพ
DOI: 10.14457/tu.the.2022.842
title: การศึกษาเปรียบเทียบคุณสมบัติของผู้สอบบัญชีรับอนุญาตในประเทศไทยและรัฐแคลิฟอร์เนีย ประเทศสหรัฐอเมริกา

description: การศึกษาอิสระฉบับนี้มีวัตถุประสงค์ เพื่อศึกษาและเปรียบเทียบคุณสมบัติของผู้สอบบัญชีรับอนุญาตในประเทศไทย และรัฐแคลิฟอร์เนีย ประเทศสหรัฐอเมริกา เพื่อให้เข้าใจถึงคุณสมบัติของการที่จะได้รับมาขึ่งใบอนุญาตสอบบัญชี ตลอดจนการคงสถานภาพและการสิ้นสถานภาพของใบอนุญาตสอบบัญชี และเพื่อให้เข้าใจลึกซึ่งถึงความแตกต่างในประเด็นที่สำคัญเกี่ยวกับผู้สอบบัญชีรับอนุญาตของทั้งประเทศไทย และรัฐแคลิฟอร์เนียประเทศสหรัฐอเมริกา ไม่ว่าจะในด้านของคุณสมบัติทั่วไป การทดสอบ การศึกษา การฝึกหัดงาน การรู้ด้านจรรยาบรรณ การพัฒนาความรู้ต่อเนื่อง และการคงสถานภาพใบอนุญาต ซึ่งถูกกำหนดโดยสภาวิชาชีพบัญชีและหน่วยงานที่เกี่ยวข้องของแต่ละประเทศจากผลการศึกษาพบว่าเกณฑ์การได้รับมาซึ่งใบอนุญาตสอบบัญชีของทั้ง 2 แห่ง มีความแตกต่างกันในรายละเอียดอยู่มาก ทั้งนี้ผู้วิจัยจึงได้วิเคราะห์ จุดเด่น และจุดด้อยของเกณฑ์การเป็นผู้สอบบัญชีรับอนุญาต เพื่อหาคุณสมบัติที่เหมาะสมที่สุดที่จะนำมาปรับใช้กับสภาวิชาชีพบัญชีของประเทศไทย โดยมีนโยบายในประเด็นด้านการเปลี่ยนแปลงด้านสัญชาติ การยกเลิกหลักสูตรประกาศนียบัตรทางการสอบบัญชี การเพิ่มคุณสมบัติของการฝึกหัดงาน การเพิ่มขอบเขตเนื้อหาวิชาที่ใช้ทดสอบ และการให้ความสำคัญกับด้านจรรยาบรรณมากขึ้น
DOI: 10.14457/tu.the.2022.843
title: ความสัมพันธ์ระหว่างประสิทธิภาพทางการเงินกับผลการดำเนินงานด้านสิ่งแวดล้อม สังคม และบรรษัทภิบาลของกลุ่มหลักทรัพย์ใน SET100 ที่ได้รับคัดเลือกให้อยู่ในดัชนีหลักทรัพย์ยั่งยืน (SETTHSI) และมี ESG score

description: งานวิจัยนี้มีวัตถุประสงค์เพื่อศึกษาความสัมพันธ์ระหว่างผลการดำเนินงานด้านสิ่งแวดล้อม สังคม และบรรษัทภิบาลที่วัดโดย ESG Score โดย ESG Book กับผลการดำเนินงานด้านการเงินของกลุ่มหลักทรัพย์ใน SET100 ที่ได้รับคัดเลือกให้อยู่ในดัชนีหลักทรัพย์ยั่งยืน (SETTHSI) ซึ่งสะท้อนถึงการดำเนินธุรกิจแบบยั่งยืน และมีความโดดเด่นด้านสิ่งแวดล้อม สังคม และบรรษัทภิบาล นอกจากนี้เพื่อให้ครอบคลุมทั้งผลการดำเนินงานทางการเงินในด้านมูลค่าตลาด และด้านการบัญชี จึงกำหนดการวัดผลการดำเนินงานทางการเงินของกิจการคืออัตราส่วน Tobin’s Q และอัตราส่วนผลตอบแทนต่อสินทรัพย์ โดยศึกษาข้อมูล ณ สิ้นปี้ พ.ศ. 2565 เนื่องจากอ้างอิงรายชื่อหลักทรัพย์ทั้งหมดที่ ESG Score โดย ESG Book ณ วันที่ 10 เมษายน พ.ศ. 2566จากการศึกษาพบว่าผลการดำเนินงานด้านสิ่งแวดล้อม สังคม และบรรษัทภิบาลที่วัดโดย ESG Score โดย ESG Book ของกลุ่มหลักทรัพย์ใน SET100 ที่ได้รับคัดเลือกให้อยู่ในดัชนีหลักทรัพย์ยั่งยืน (SETTHSI) ไม่มีความสัมพันธ์ทางสถิติกับอัตราส่วน Tobin’s Q และอัตราส่วนผลตอบแทนต่อสินทรัพย์ ซึ่งเป็นตัวชี้วัดทางด้านมูลค่าตลาด และทางด้านบัญชีของบริษัทที่มี ESG Score โดย ESG Book และได้รับคัดเลือกให้ถูกคำนวณในดัชนี SETTHSI และ SET100
DOI: 10.14457/tu.the.2022.844
title: ความรับผิดชอบของธุรกิจต่อสังคมตามมาตรฐาน ISO 26000 ของธนาคารที่จดทะเบียนในตลาดหลักทรัพย์แห่งประเทศไทย

description: ในปัจจุบันแนวโน้มการให้ความสำคัญต่อการแสดงความรับผิดชอบต่อสังคมของธุรกิจได้รับความสนใจมากขึ้นจากนักลงทุนและผู้มีส่วนได้เสียในช่วงหลายปีที่ผ่านมา การศึกษาครั้งนี้ มีวัตถุประสงค์เพื่อศึกษาความรับผิดชอบต่อสังคมของธนาคารที่จดทะเบียนในตลาดหลักทรัพย์แห่งประเทศไทย ผ่านเทคนิคการประเมินระดับความรับผิดชอบต่อสังคมของธุรกิจตามมาตรฐาน ISO 26000 การค้นคว้าอิสระครั้งนี้เป็นงานวิจัยเชิงคุณภาพ โดยการเก็บรวบรวมข้อมูลจากรายงานความยั่งยืนประจำปีจากธนาคารที่จดทะเบียนในตลาดหลักทรัพย์ทั้ง 11 แห่ง ที่มีการเปิดเผยข้อมูลดังกล่าวในช่วงปี พ.ศ. 2565 อย่างครบถ้วน สำหรับงานวิจัยครอบคลุมปัจจัยด้านความรับผิดชอบต่อสังคมของธุรกิจทั้ง 7 ด้านซึ่งประกอบด้วย การกำกับดูแลกิจการ สิทธิมนุษยชน การปฎิบัติด้านแรงงาน สิ่งแวดล้อม การปฏิบัติที่เป็นธรรม ความใส่ใจต่อผู้บริโภคและการมีส่วนร่วมของชุมชนและการพัฒนาชุมชน พร้อมทั้งวิเคราะห์ผ่านมิติด้านขนาดบริษัท ระยะเวลาการดำเนินกิจการ ทุนจดทะเบียนและรายได้ รวมถึงมีการประเมินผลการเปิดเผยข้อมูลด้านความรับผิดชอบต่อสังคมของธุรกิจในแต่ละด้านอีกด้วย จากการศึกษาพบว่า ในแต่ละด้านความรับผิดชอบต่อสังคมมีจำนวนบริษัทที่เปิดเผยไม่เท่ากัน สำหรับด้านที่มีการเปิดเผยมากที่สุดได้แก่ ด้านการปฏิบัติอย่างเป็นธรรมซึ่งทุกบริษัทเปิดเผยครบทุกหัวข้อไม่ว่าจะเป็นการต่อต้านทุจริตคอร์รัปชันและการจัดการห่วงโซ่อุปทานอย่างยั่งยืน และเมื่อทำการวิเคราะห์ผ่านมิติของบริษัท พบว่ามิติด้านขนาดบริษัท ระยะเวลาการดำเนินกิจการ ทุนจดทะเบียนและรายได้ส่งผลต่อการเปิดเผยข้อมูลความรับผิดชอบในบางด้าน ได้แก่ ด้านสิทธิมนุษยชน ด้านการกำกับดูแลกิจการที่ดี ด้านการดูแลสิ่งแวดล้อม ด้านความใส่ใจต่อผู้บริโภคและด้านการมีส่วนร่วมกับชุมชนและการพัฒนาชุมชน
DOI: 10.14457/tu.the.2022.845
title: การเปรียบเทียบผลการดำเนินงานของบริษัทจดทะเบียนในดัชนี SETTHSI กับผลการดำเนินงานของบริษัทในกลุ่มอุตสาหกรรมเดียวกัน

description: งานศึกษาอิสระฉบับนี้มีวัตถุประสงค์ เพื่อเปรียบเทียบผลการดำเนินงานของบริษัทจดทะเบียน ในดัชนี SETTHSI กับผลการดำเนินงานของบริษัทในกลุ่มอุตสาหกรรมเดียวกันแต่มิได้อยู่ในกลุ่มดัชนี SETTHSI ระหว่างปี พ.ศ.2561 ถึง พ.ศ.2565 โดยทำการเก็บข้อมูลผลการดำเนินงานของบริษัทด้วยอัตราส่วนทางการเงินทั้งสิ้น 4 อัตราส่วน คือ กำไรก่อนดอกเบี้ยและภาษี (EBIT), อัตราผลตอบแทนจากสินทรัพย์ (Return on Assets), อัตราผลตอบแทนผู้ถือหุ้น (Return on Equity) และอัตรากำไรสุทธิ (Net Profit Margin) จากกลุ่มตัวอย่างหลักทรัพย์ในกลุ่ม SET100 ที่ถูกจัดโดยตลาดหลักทรัพย์แห่งประเทศไทย และวิเคราะห์ความแตกต่างของอัตราส่วนทางการเงิน โดยใช้ Two Sample t-Testผลการศึกษาจากกลุ่มตัวอย่างพบว่า ผลการดำเนินงานรายอุตสาหกรรมของบริษัทที่ได้รับคัดเลือกใน SETTHSI ส่วนใหญ่สูงกว่าบริษัทที่ไม่ได้อยู่ในกลุ่ม SETTHSI แต่ไม่ได้แตกต่างอย่างมีนัยสำคัญทางสถิติ อาจสะท้อนให้เห็นว่านักลงทุนยังคงพิจารณาข้อมูลด้านตัวเลขทางการเงินของบริษัทเป็นหลักและผู้บริโภคยังไม่ได้ให้ความสำคัญกับการดำเนินธุรกิจแบบยั่งยืนจึงไม่ได้ทำให้ผลการดำเนินงานเห็นความแตกต่างอย่างชัดเจน
DOI: 10.14457/tu.the.2022.846
title: ความสัมพันธ์ด้านเพศ อายุและระดับการศึกษาของประธานเจ้าหน้าที่บริหารการเงินต่อผลการดำเนินงานของบริษัทที่จดทะเบียนในตลาดหลักทรัพย์แห่งประเทศไทยในกลุ่มพลังงานและสาธารณูปโภค

description: การค้นคว้าอิสระนี้มีวัตถุประสงค์เพื่อศึกษาถึงความสัมพันธ์ระหว่างเพศ อายุและระดับการศึกษาของประธานเจ้าหน้าที่บริหารการเงิน (CFO) กับผลการดำเนินงานของบริษัทที่วัดโดยอัตราส่วน Tobin’s Q ในกรณีศึกษาบริษัทที่จดทะเบียนในตลาดหลักทรัพย์แห่งประเทศไทยในกลุ่มพลังงานและสาธารณูปโภคจำนวน 50 บริษัท ระหว่างปี พ.ศ. 2560 - 2564 เป็นจำนวน 5 ปี โดยใช้การวิเคราะห์สถิติเชิงพรรณนาและสถิติเชิงอนุมานในการวิเคราะห์ข้อมูลผลจากการศึกษาพบว่า เพศของประธานเจ้าหน้าที่บริหารการเงิน มีความสัมพันธ์ในเชิงลบกับผลการดำเนินงานของบริษัทที่จดทะเบียนในตลาดหลักทรัพย์แห่งประเทศไทยในกลุ่มพลังงานและสาธารณูปโภค แสดงให้เห็นว่าประธานเจ้าหน้าที่บริหารการเงินที่เป็นเพศหญิงจะส่งผลกระทบในเชิงลบกับผลการดำเนินงาน นอกจากนี้ยังพบว่า ระดับการศึกษาของประธานเจ้าหน้าที่บริหารการเงิน มีความสัมพันธ์ในเชิงบวกกับผลการดำเนินงานของบริษัท แสดงให้เห็นว่าประธานเจ้าหน้าที่บริหารการเงิน ที่มีระดับการศึกษาที่สูงมากกว่าปริญญาตรีมีความสัมพันธ์ในเชิงบวกต่อผลดำเนินงานของบริษัท และพบว่า อายุของประธานเจ้าหน้าที่บริหารการเงิน มีความสัมพันธ์ในเชิงลบกับผลการดำเนินงานของบริษัท แสดงให้เห็นว่ายิ่งอายุของประธานเจ้าหน้าที่บริหารการเงินมากขึ้นจะทำให้ผลการดำเนินงานบริษัทต่ำลง
DOI: 10.14457/tu.the.2022.847
title: ผลกระทบของพระราชกำหนดการประกอบธุรกิจสินทรัพย์ดิจิทัล พ.ศ. 2561 ต่อบริษัทจดทะเบียนในตลาดหลักทรัพย์แห่งประเทศไทย (SET) และตลาดหลักทรัพย์ sSET

description: งานวิจัยนี้จัดทำขึ้นเพื่อศึกษาถึงราคาหุ้นของบริษัทที่เกี่ยวข้องกับ พ.ร.ก. สินทรัพย์ดิจิทัลฯ ในตลาดหลักทรัพย์ SET100 และ ตลาดหลักทรัพย์ sSET โดยศึกษาผ่านบริษัทที่จะได้รับผลกระทบภายใน 1 ปี ทั้งทางตรงและทางอ้อม จากการประกอบธุรกิจหรือดำเนินงานที่เกี่ยวข้องกับเทคโนโลยี บล็อกเชน (Blockchain) และ คริปโทเคอร์เรนซี (Cryptocurrency) โดยกำหนดช่วงของการศึกษาคือ ณ วันที่ได้มีการประกาศอนุมัติร่าง พ.ร.ก. สินทรัพย์ดิจิทัล และทำการศึกษาผลกระทบของตัวกฎหมายใหม่ที่ใกล้เข้ามา ผ่านการคำนวณผลตอบแทนที่ผิดปกติเฉลี่ยสะสมของบริษัทในดัชนีในช่วง 5 วันก่อนและหลังวันประกาศอนุมัติร่าง พ.ร.ก.โดยจากการศึกษาบริษัทจดทะเบียนที่อยู่ในตลาดหลักทรัพย์ดัชนี SET100 และ sSETซึ่งจะได้รับผลกระทบจาก พ.ร.ก. สินทรัพย์ดิจิทัลทั้งทางตรงและทางอ้อม พบว่าอัตราผลตอบแทนผิดปกติเฉลี่ยสะสมในช่วงเหตุการณ์นั้นส่วนมากเกิดขึ้นอย่างมีนัยสำคัญทางสถิติ โดยมีผลตอบแทนผิดปกติเฉลี่ยสะสมลงไปทางบวกเป็นส่วนใหญ่ตลอดช่วงของเหตุการณ์ และผลตอบแทนของกลุ่มบริษัทที่ได้รับผลกระทบ จะปรับตัวสูงขึ้นหลังเหตุการณ์วันประกาศร่าง พ.ร.ก. สินทรัพย์ดิจิทัลฯ โดยวันที่ปรับตัวสูงขึ้นจะแตกต่างกันออกไปตามกลุ่มบริษัทที่ได้แบ่ง หลังจากนั้นมีแนวโน้มที่จะลดลงเล็กน้อยและราคาหลักทรัพย์จะผันผวนอย่างต่อเนื่องดังนั้นจึงเห็นได้ว่าเห็นว่า พ.ร.ก. สินทรัพย์ดิจิทัลฯ ส่งผลกระทบต่อบริษัทที่มีความเกี่ยวเนื่องในด้านดิจิทัล และส่งผลกระทบทั้งตลาดหลักทรัพย์ SET100 และ sSET ด้วย โดยส่งผลให้ราคาหลักทรัพย์ที่เกี่ยวข้องมีการปรับตัวสูงขึ้น และก่อให้เกิดความผันผวนของราคาหลักทรัพย์หลังจากวันที่เกิดเหตุการณ์ รวมถึงแสดงให้เห็นอีกด้วยว่าการเข้ามาของกฎหมายใหม่อย่างประกาศร่าง พ.ร.ก. สินทรัพย์ดิจิทัลนี้ ส่งผลการเปลี่ยนแปลงราคาหุ้นในตลาดหลักทรัพย์เป็นอย่างมาก
DOI: 10.14457/tu.the.2022.848
title: ความสัมพันธ์ระหว่างอัตราส่วนทางการเงินกับผลตอบแทนจากการลงทุนในหลักทรัพย์กลุ่มสินค้าอุปโภคบริโภคในตลาดหลักทรัพย์แห่งประเทศไทย ตลาดหลักทรัพย์สิงคโปร์ และตลาดหลักทรัพย์มาเลเซีย

description: การค้นคว้าอิสระนี้มีวัตถุประสงค์เพื่อศึกษาความสัมพันธ์ระหว่างอัตราส่วนทางการเงินกับผลตอบแทนจากการลงทุนในหลักทรัพย์กลุ่มสินค้าอุปโภคบริโภคในตลาดหลักทรัพย์แห่งประเทศไทย ตลาดหลักทรัพย์สิงคโปร์ และตลาดหลักทรัพย์มาเลเซีย จำนวน 139 หลักทรัพย์ โดยข้อมูลที่ใช้ในการศึกษาครั้งนี้เป็นข้อมูลทุติยภูมิ (Secondary Data) ที่ทำการเก็บข้อมูลตั้งแต่ปี พ.ศ.2563 - พ.ศ.2565 เป็นระยะเวลา 3 ปี ผ่านการวิเคราะห์สถิติเชิงพรรณนา (Description Statistics) การวิเคราะห์สัมประสิทธิ์สหสัมพันธ์เพียร์สัน (Pearson Correlation Coefficient Analysis) และการวิเคราะห์ความถดถอยเชิงพหุ (Multiple Regression Analysis) ซึ่งอัตราส่วนทางการเงินที่นำมาใช้ในการวิเคราะห์ ได้แก่ อัตราส่วนเงินทุนหมุนเวียน (Current Ratio) อัตราส่วนการหมุนเวียนของลูกหนี้การค้า (Account Receivable Turnover) อัตราส่วนการหมุนเวียนของสินทรัพย์รวม (Total Asset Turnover) อัตรากำไรสุทธิ (Net Profit Margin) อัตราผลตอบแทนต่อส่วนของผู้ถือหุ้น (Return on Equity) อัตราผลตอบแทนต่อสินทรัพย์รวม (Return on Asset) อัตราส่วนหนี้สินต่อส่วนของผู้ถือหุ้น (Debt to Equity) อัตราส่วนหนี้สินต่อสินทรัพย์ (Debt to Total Asset) และอัตราส่วนราคาตลาดต่อราคาตามบัญชี (Price to Book Value) โดยทำการหาความสัมพันธ์ระหว่างอัตราส่วนทางการเงินที่กล่าวมากับผลตอบแทนจากการลงทุนจากผลการศึกษาพบว่าอัตรากำไรสุทธิและอัตราผลตอบแทนต่อส่วนของผู้ถือหุ้นมีความสัมพันธ์กับผลตอบแทนจากการลงทุนในหลักทรัพย์ของกลุ่มสินค้าอุปโภคบริโภคในตลาดหลักทรัพย์แห่งประเทศไทย ส่วนอัตราส่วนเงินทุนหมุนเวียน อัตราส่วนการหมุนเวียนของลูกหนี้การค้า อัตราส่วนการหมุนเวียนของสินทรัพย์รวม อัตราผลตอบแทนต่อสินทรัพย์รวม อัตราส่วนหนี้สินต่อส่วนของผู้ถือหุ้น อัตราส่วนหนี้สินต่อสินทรัพย์ และอัตราส่วนราคาตลาดต่อราคาตามบัญชี ไม่มีความสัมพันธ์กับผลตอบแทนจากการลงทุนในหลักทรัพย์ของกลุ่มสินค้าอุปโภคบริโภคในตลาดหลักทรัพย์แห่งประเทศไทยในส่วนของตลาดหลักทรัพย์สิงคโปร์ อัตราผลตอบแทนต่อส่วนของผู้ถือหุ้นมีความสัมพันธ์กับผลตอบแทนจากการลงทุนในหลักทรัพย์ของกลุ่มสินค้าอุปโภคบริโภค แต่อัตราส่วนเงินทุนหมุนเวียน อัตราส่วนการหมุนเวียนของลูกหนี้การค้า อัตราส่วนการหมุนเวียนของสินทรัพย์รวม อัตรากำไรสุทธิ อัตราผลตอบแทนต่อสินทรัพย์รวม อัตราส่วนหนี้สินต่อส่วนของผู้ถือหุ้น อัตราส่วนหนี้สินต่อสินทรัพย์ และอัตราส่วนราคาตลาดต่อราคาตามบัญชี ไม่มีความสัมพันธ์กับผลตอบแทนจากการลงทุนในหลักทรัพย์ของกลุ่มสินค้าอุปโภคบริโภคในตลาดหลักทรัพย์สิงคโปร์และในส่วนของตลาดหลักทรัพย์มาเลเซีย อัตราส่วนเงินทุนหมุนเวียน อัตราส่วนการหมุนเวียนของลูกหนี้การค้า อัตราส่วนการหมุนเวียนของสินทรัพย์รวม อัตรากำไรสุทธิ อัตราผลตอบแทนต่อส่วนของผู้ถือหุ้น อัตราผลตอบแทนต่อสินทรัพย์รวม อัตราส่วนหนี้สินต่อส่วนของผู้ถือหุ้น อัตราส่วนหนี้สินต่อสินทรัพย์ และอัตราส่วนราคาตลาดต่อราคาตามบัญชี ไม่มีอัตราส่วนทางการเงินใดเลยที่มีความสัมพันธ์กับผลตอบแทนจากการลงทุนในหลักทรัพย์ของกลุ่มสินค้าอุปโภคบริโภค
DOI: 10.14457/tu.the.2022.849
title: ปัจจัยที่ส่งผลกระทบต่อพฤติกรรมการลงทุนของคน generation Z ในกรุงเทพมหานครและปริมณฑล

description: ในโลกปัจจุบันที่มีการเปลี่ยนแปลงที่รวดเร็ว ทั้งด้านสภาพสังคม การเมือง เศรษฐกิจและเทคโนโลยี ทำให้ทุกคนในสังคมต้องการปรับตัวที่รวดเร็วตามการเปลี่ยนแปลงที่เกิดขึ้นซึ่งรวมถึงโลกของการลงทุนด้วยเช่นกันที่เทคโนโลยีได้เข้ามามีส่วนร่วมในกระบวนการต่าง ๆ ของการลงทุน ทำให้คนทั่วไปเข้าถึงการลงทุนได้สะดวกและง่ายมากขึ้น ไม่เพียงแต่สภาพแวดล้อมที่มีการเปลี่ยนแปลง แต่ช่วงอายุของคนด้วยเช่นกัน ณ ปัจจุบันเป็นช่วงเวลาที่ตลาดแรงงานกำลังเข้าสู่ช่วงเปลี่ยนผ่านเจนเนอร์เรชั่นของคนโดยคนใน Generation Baby Boomer กำลังเกษียณออกจากตลาดแรงงานและคนที่กำลังเข้ามาแทนที่ก็คือคนใน Generation Z ประกอบกับในช่วง COVID-19 ที่ผ่านมาทำให้คนวัยทำงานเริ่มกลับมาให้ความสนใจในการหารายได้เพิ่มอย่างการลงทุนที่มากขึ้นรวมถึงกลุ่มคน Generation Z เช่นกันการศึกษาในครั้งนี้จึงมีวัตถุประสงค์เพื่อศึกษาว่าปัจจัยด้านความเป็นเอกลักษณ์ของคน Generation Z ซึ่งประกอบด้วย ความคุ้นชินกับเทคโนโลยี ความสำคัญของความเท่าเทียมและความเป็นปัจเจก และปัจจัยด้านจิตวิทยาการลงทุน ซึ่งประกอบด้วย ทฤษฎีความคาดหวัง อคติจากความมั่นใจที่มากเกินไป อคติจากความยึดติด และอคติจากความพร้อมของข้อมูล ส่งผลกระทบต่อพฤติกรรมการลงทุนหรือไม่ โดยกลุ่มตัวอย่างคือกลุ่มคนที่มีอายุระหว่าง 20 ปี ถึง 28 ปี ที่อาศัยอยู่ในกรุงเทพมหานครและปริมณฑลและมีประสบการณ์ในการลงทุน ผ่านการวิเคราะห์ทางสถิติทั้งสถิติเชิงพรรณนา ได้แก่ ความถี่ ค่าเฉลี่ย ค่าอัตราร้อยละและส่วนเบี่ยงเบนมาตรฐาน และสถิติเชิงอนุมาน ได้แก่ ค่า Chi-square และ การถดถอยลอจิสติกเชิงอันดับผลจากการศึกษาพบว่าหากปัจจัยด้านจิตวิทยาการลงทุน 1 ปัจจัยได้แก่ อคติจากความมั่นใจที่มากเกินไป มีการเพิ่มขึ้นหนึ่งระดับ มีโอกาสที่ผู้ตอบแบบสอบถามจะเพิ่มระดับในการยอมรับความเสี่ยงปานกลางเพิ่มขึ้นเป็นระดับในการยอมรับความเสี่ยงสูงได้และปัจจัยเอกลักษณ์ของคน Generation Z โดยแบ่งออกเป็น 2 ปัจจัยได้แก่ ปัจจัยความชินกับเทคโนโลยีหากมีการเพิ่มขึ้นมีโอกาสที่ผู้ตอบแบบสอบถามจะเพิ่มความสนใจที่จะลงทุนในสินทรัพย์ที่มีความเสี่ยงเพิ่มขึ้นในอนาคต และปัจจัยความสำคัญของความเท่าเทียมหากมีการเพิ่มขึ้นจะส่งผลต่อพฤติกรรมการลงทุน 2 อย่างได้แก่ ความสนใจสินทรัพย์ที่จะลงทุนในอนาคตและระดับความเสี่ยงที่ยอมรับได้โดยถ้าระดับความสำคัญของความเท่าเทียมมีระดับเพิ่มขึ้นจะสามารถเพิ่มโอกาสที่ผู้ตอบแบบสอบถามจะเพิ่มความสนใจที่จะลงทุนในสินทรัพย์ที่มีความเสี่ยงเพิ่มขึ้นในอนาคตและมีโอกาสที่ผู้ตอบแบบสอบถามจะเพิ่มระดับในการยอมรับความเสี่ยงปานกลางเพิ่มขึ้นเป็นระดับในการยอมรับความเสี่ยงสูงได้
DOI: 10.14457/tu.the.2022.850
title: ความสัมพันธ์ระหว่างอัตราส่วนทางการเงินกับผลตอบแทนจากการลงทุนในหลักทรัพย์: กรณีบริษัทจดทะเบียนในตลาดหลักทรัพย์แห่งประเทศไทย ตลาดหลักทรัพย์สิงคโปร์ และตลาดหลักทรัพย์เบอร์ซามาเลเซีย กลุ่มอุตสาหกรรมบริการทางการแพทย์

description: งานวิจัยนี้มีวัตถุประสงค์เพื่อศึกษาและเปรียบเทียบความสัมพันธ์ระหว่างอัตราส่วนทางการเงินกับผลตอบแทนจากการลงทุนในหลักทรัพย์ กรณีบริษัทจดทะเบียนในตลาดหลักทรัพย์แห่งประเทศไทย ตลาดหลักทรัพย์สิงคโปร์ และตลาดหลักทรัพย์เบอร์ซามาเลเซีย กลุ่มอุตสาหกรรมบริการทางการแพทย์ โดยมีกลุ่มตัวอย่างจำนวน 44 บริษัท และเก็บข้อมูลตั้งแต่ปี พ.ศ. 2561 ถึงปี พ.ศ. 2565 รวมเป็นระยะเวลา 5 ปี ใช้วิธีการวิเคราะห์สถิติเชิงพรรณนา การวิเคราะห์สหสัมพันธ์ และการวิเคราะห์ความถดถอยเชิงพหุ ซึ่งอัตราส่วนที่ใช้ในการศึกษา ได้แก่ อัตราส่วนทุนหมุนเวียน อัตราหมุนเวียนสินทรัพย์ถาวร อัตราหมุนเวียนสินทรัพย์รวม อัตราหมุนเวียนลูกหนี้ อัตราผลตอบแทนต่อส่วนของผู้ถือหุ้น อัตราผลตอบแทนต่อสินทรัพย์ อัตรากำไรสุทธิ อัตราส่วนหนี้สินต่อสินทรัพย์รวม และอัตราส่วนหนี้สินต่อส่วนของผู้ถือหุ้นผลจากการศึกษาพบว่าอัตราส่วนที่มีความสัมพันธ์กับผลตอบแทนของหลักทรัพย์ของบริษัทที่จดทะเบียนในตลาดหลักทรัพย์ทั้ง 3 ประเทศมีความแตกต่างกัน โดยอัตราผลตอบแทนต่อส่วนของผู้ถือหุ้น และอัตราส่วนหนี้สินต่อส่วนของผู้ถือหุ้นมีความสัมพันธ์กับผลตอบแทนของหลักทรัพย์ของบริษัทที่จดทะเบียนในตลาดหลักทรัพย์แห่งประเทศไทย อัตราหมุนเวียนสินทรัพย์รวมมีความสัมพันธ์กับผลตอบแทนของหลักทรัพย์ของบริษัทที่จดทะเบียนในตลาดหลักทรัพย์สิงคโปร์ และอัตรากำไรสุทธิมีความสัมพันธ์กับผลตอบแทนของหลักทรัพย์ของบริษัทที่จดทะเบียนในตลาดหลักทรัพย์เบอร์ซามาเลเซีย